[2] એક વાર મને કહેતા હતા : ‘પ્રામાણિકતા, ન્યાય ને સત્યના આટલા બધા ઉપદેશો થવા છતાં એ સાંભળનારાનાં હૃદયમાં નથી ઉતરતાં તેનું એક કારણ એ હોય છે કે, આપણી જીભ જ્યારે એક ઉપદેશ આપી રહી હોય છે તે જ વેળાએ આપણું જીવન અનેક મોઢાં વડે બીજો જ ઉપદેશ કરી રહ્યું હોય છે; ને આખરે તો જીવન જે ઉપદેશ કરે એ ચિરંજીવ હોય છે.’ એમના પોતાના માટે તો જાણે એમણે એક નિયમ જ કર્યો લાગે છે : ‘જે જીવનમાં ન હોય તેના ઉપર જાહેરમાં કદી બોલવું નહીં.’